
CONCLUZII: 


e Rolul NATO este indispensabil în consolidarea şi păstrarea schimbărilor pozitive şi 
în confruntarea cu provocările la adresa securităţii actuale şi viitoare. 
e Alianţa trebuie să apere interesele comune de securitate într-un cadru ce continuă 


să evolueze adesea într-un mod imprevizibil. 

e Istoria recentă a ambelor organizații, NATO şi UE, a demonstrat că dispun de 
capacitate de adaptare şi restructurare astfel încât să răspundă solicitărilor 
mediului de securitate şi ale intereselor naţionale în domeniul securităţii statelor 
membre. 


1. Caracteristici generale 


Încă de la începutul construcţiei comunitare, 
statele membre au convenit să coopereze în 
majoritatea problemelor de politică mondială, 
însă, din punct de vedere al unei politici externe şi 
de securitate comune, acestea nu aveau la bază 
niciun document care să cuprindă obiective clare 
în sensul precizat; situaţia respectivă s-a menţinut 
până la semnarea Tratatului de la Maastricht, ce 
conferea Uniunii Europene cadrul legal pentru 
politica de securitate comună, incluzând formu- 
larea „politica de apărare comună”, compatibilă cu 
politica promovată de NATO. 

Uniunea Europeană, cu cele 27 de state 


membre ale sale, acoperă în prezent o parte 
însemnată a Europei şi include o populaţie de 500 
milioane de locuitori, adică mai mult decât SUA şi 
Rusia la un loc; prin urmare, ea reprezintă o forță 
demnă de luat în seamă. 

În acelaşi timp, ca organizaţie interguverna- 
mentală internațională, Uniunea Europeană vizea- 
ză să edifice o societate echitabilă, în interiorul 
său, şi să joace un rol activ şi responsabil pe scena 
mondială. Aceste aspirații au un temei real în 
progresele sale din domeniul economic, care i-au 
permis să atingă, începând cu anii 1990, un anumit 
nivel de integrare şi să dezvolte puternice relații 

comerciale cu numeroase ţări şi regiuni, în termeni 
de cooperare în dezvoltare, de asistență umanitară 
şi de ajutor la reconstrucție. 

Comunitatea europeană şi statele membre 
furnizează astăzi mai mult de jumătate din fon- 
durile pentru asistență internațională în dezvoltare 
şi mai mult de 50% din ajutorul umanitar mondial. 
Uniunea Europeană este un gigant economic, ce 
dispune de o economie competitivă şi prosperă, în 
care s-au creat locuri de muncă noi şi cele mai 
bune oferte de calificare pentru cetăţenii săi; toto- 
dată, în parteneriat cu vecinii săi apropiați, ce 


acționează sistematic pentru a răspândi prospe- 
ritatea şi democrația dincolo de frontierele sale. 
Sub aspect economic, se poate afirma că Uniunea 
Europeană este o veritabilă reuşită. 

Toate statele membre ale UE, indiferent de 
gradul lor de bogăţie şi de diversitatea lor, sunt 
unite în angajamentul lor comun în favoarea păcii, 
democrației, al primordialităţii dreptului şi respec- 
tului drepturilor omului, acționând în direcția 
răspândirii acestor valori peste tot în lume şi a 
creării prosperității, precum şi a exercitării unei 
influenţe colective eficace pe scena mondială. 


2. De la Tratatul de la Maastricht la PESA 


Prin adoptarea Tratatului de la Maastricht, în 
februarie 1992, în care, pentru prima dată a fost 
prevăzut obiectivul unei „politici externe comu- 
ne”, dimensiunea de securitate şi apărare europea- 
nă a căpătat trăsături mult mai pronunțate. 

Transformările instituționale pe care Comuni- 
tatea Europeană le-a înregistrat prin intermediul 
acestui tratat (intrat în funcţiune la 1 noiembrie 
1993) au permis asumarea de către Uniunea 
Europeană a Politicii Externe şi de Securitate 
Comună — PESC (pilonul II); astfel, pentru prima 
oară de la sfârşitul celui de-al Doilea Război 
Mondial, dimensiunea europeană de securitate şi 
apărare beneficia de un cadru juridic care să-i 
permită dezvoltarea. 

Tratatul Uniunii Europene a ridicat mari 
dificultăţi, negocierile purtate în cadrul conferinței 
interguvernamentale, ce a precedat summit-ul 
european de la Maastricht, reprezentând o luptă 
aprigă între federalişti şi interguvernamentalişti 
(pentru ancorarea sau neancorarea PESC la 
Comunitate), pe de o parte, şi între europenişti şi 
atlanticişti (pentru introducerea în Tratat a unei 
referiri la o apărare comună), pe de altă parte. 

Rezultatul  deliberărilor a constat într-un 
inevitabil compromis între aceste poziţii atât de 
divergente, compromis realizat, deoarece toate 
statele comunitare au dorit o revenire în forță în 
relațiile internaţionale. 


Prevederile specifice din tratatul amintit, 
referitoare la Politica Externă şi de Securitate 
Comună, au fost revizuite prin Tratatul de la 
Amsterdam (intrat în funcţiune la 1 mai 1999), în 
scopul întăririi caracterului Uniunii în plan global, 
al creării unei unităţi de planificare politică şi de 
alertă rapidă în cazul crizelor noi ce pot apărea în 
Europa. Astfel, Tratatul de la Amsterdam auto- 
rizează Consiliul European (Summit-ul European) 
să definească principiile şi liniile de direcţionare 
generale ale PESC, precum şi strategia comună ce 
urmează a fi implementată de către Uniunea Euro- 
peană; bazându-se pe aceste orientări, Consiliul 
Uniunii Europene (Consiliul de Miniştri) adoptă 
acțiunile întrunite sau poziţiile comune necesare. 
De asemenea, Tratatul de la Amsterdam a adus 
două inovații în deblocarea şi accelerarea 
deciziilor: 

e Abținerea constructivă — când o decizie este 
adoptată, un stat membru se poate abține 
printr-o declarație formală; în acest caz, nu 
este necesar ca respectivul stat să aplice 
decizia, ci doar să recunoască această decizie 
ca fiind obligatorie pentru Uniune. 

e Procedura votului prin majoritate calificată — 
când o decizie este adoptată prin majoritate 
calificată, un stat membru poate invoca motive 
importante de politică naţională pentru a se 
opune adoptării textului. 


Ion STÂNILĂ este cercetător în cadrul Centrului de Studii şi Cercetări pentru Siguranţa 


Naţională. 

În ciuda anumitor nerealizări ale Tratatului de 
la Amsterdam (faţă de o multitudine de aşteptări), 
prin modificările aduse, s-a reuşit menţinerea în 
poziţie deschisă a unei portiţe spre viitor, atât cât a 
fost necesar ca procesul PESC să continue şi să nu 
îngheţe în ceva neconcludent. Aceasta s-a văzut 
ulterior, când la Köln (iunie 1999) şi apoi la 
Helsinki (decembrie 1999) a fost luată decizia 
demarării unei veritabile dimensiuni militare a 
PESC, prin constituirea unei forțe armate a UE. 

Prevederile specifice privind Politica Externă 
şi de Securitate Comună, asumate de Tratatul de la 
Maastricht, completate şi revizuite prin Tratatul de 
la Amsterdam, au fost întărite prin Tratatul de la 
Nisa, semnat la 26 februarie 2001. Deşi Consiliul 
European de la Nisa (decembrie 2000) nu a adus 
niciun pas înainte pentru PESC, procesul totuşi 
continuă. 

Tratatul de la Nisa subliniază unele aspecte ale 
Politicii Externe, cum ar fi rolul Comitetului 
Politic şi de Securitate în domeniul gestionării 
crizelor. Noi reforme vor fi întreprinse după adop- 
tarea de către statele membre a tratatului instituind 
o Constituţie pentru Europa. De asemenea, trebuie 
menționat aspectul esențial al Tratatului de la 
Amsterdam, şi anume acela că pune la dispoziția 
Uniunii o Politică Comună de Securitate şi 
Apărare (PESA), care acoperă toate domeniile pri- 
vind securitatea sa, incluzând formularea graduală 
a unei politici de apărare comună, având în vedere 
că PESA este o parte a PESC. 

Documentul politic ce trasează directivele stra- 
tegiei de securitate internațională a Uniunii Euro- 
pene este reprezentat de „Strategia Europeană de 
Securitate”, titlul acestuia fiind: „O Europă 
sigură într-o lume mai bună”. Aprobat de către 
Consiliul European de la Bruxelles, la data de 12 
decembrie 2003, documentul a fost conceput sub 
responsabilitatea Înaltului Reprezentant pentru 
Politica Externă şi de Securitate Comună a Uniu- 
nii Europene (CFSP) de la acea dată, Javier 
Solana. 

Odată cu apariția PESA, Europa a formulat 
pentru prima oară o strategie de securitate 
întrunită, aceasta putând fi considerată drept un 
corespondent şi, totodată, o reacţie la Strategia de 
Securitate Naţională a SUA. 

Documentul începe cu declarația conform 
căreia „Europa nu a fost niciodată atât de 
prosperă, atât de sigură şi de liberă”, dar 


conchide că „trăim într-o lume cu noi pericole, 
dar şi cu noi oportunităţi”. Alături de aceste 
afirmaţii, documentul susţine ideea că, pentru a 
asigura securitatea Europei într-o lume a globa- 
lizării, cooperarea multilaterală în Europa şi în 
afara acesteia trebuie să fie un imperativ deoarece 
„nicio națiune nu este în stare să se confrunte 
singură cu actualele provocări complexe”. 

Strategia de Securitate Europeană identifică o 
serie de ameninţări cu care trebuie să se confrunte 
Europa: terorismul, proliferarea armelor de distru- 
gere în masă, conflictele regionale, statele fali- 
mentare şi crima organizată. 

Reprezentând o forță economică, dar şi demo- 
grafică semnificativă, Uniunea Europeană tinde 
să-şi dezvolte şi o componentă militară care să-i 
permită să-şi sporească rolul activ pe arena inter- 
națională, îndeosebi în ceea ce priveşte prevenirea 
crizelor şi conflictelor, a asigurării păcii şi 
stabilității, pe propriul continent, dar şi în lume. 
În acest scop, ea trebuie să acţioneze pe mai multe 
paliere, printre care: întărirea dimensiunii strate- 
gice a Politicii Externe de Securitate Comune 
(PESC); clarificarea relaţiei cu SUA; ameliorarea 
sistemului instituțional; abandonarea definitivă a 
neutralității pentru anumite state membre; 
întărirea capacității militare şi a voinței politice, 
fără care nimic nu este posibil. 

Necesitatea unui instrument adecvat al Uniunii 
Europene pentru a-şi activa statutul economic înalt 
pe care îl deţine pe arena mondială se întemeiază 
pe: modificarea peisajului geopolitic european şi 
mondial, ce a condus la modificarea intereselor 
strategice; diminuarea simţitoare a pericolului 
unui atac armat masiv în Europa; odată cu 
dezintegrarea URSS şi desființarea Pactului de la 
Varşovia; posibilitatea izbucnirii unor conflicte 
intrastatale, de tipul celor din ex-lugoslavia, care 
au dus la conştientizarea de către oamenii politici 
şi opinia publică a unui astfel de pericol pe 
continentul european, amplificarea riscurilor şi 
amenințărilor de securitate, îndeosebi asimetrice. 

Politica Europeană de Securitate şi Apărare 
(PESA), componenta militară a PESC, are drept 
obiectiv să permită Uniunii Europene dezvoltarea 
capacităților sale civile şi militare de gestionare a 
crizelor şi prevenirea conflictelor la nivel 
internațional. Astfel, contribuţia sa la menţinerea 
păcii şi a securităţii internaționale, potrivit Cartei 

ONU, ar spori considerabil, pe măsura forței sale 
economice şi demografice. 

Trăsăturile esențiale ale PESA se rezumă la 
următoarele: 

e Nu implică crearea unei armate europene, ci 
evoluează de o manieră compatibilă şi 
coordonată cu Alianţa Nord-Atlantică; de fapt, 
fiecare stat membru contribuie, benevol, 
responsabil, activ şi conştient, la alcătuirea 
structurilor militare ce acționează şi vor 
acționa, în numele şi sub conducerea Uniunii 
Europene, pentru prevenirea crizelor şi 
conflictelor. 

e Poate însemna o specializare pe funcții mili- 
tare a statelor membre. Specializarea constă în 
a plasa fiecare stat al Uniunii, care va dori să o 
facă, pe domeniul în care el dispune în 
totalitate sau doar de o parte a tehnologiei şi 
priceperii sale militare. Avantajul unei astfel 
de construcții ar fi, din punct de vedere militar, 
evitarea risipirii şi diluării mijloacelor. Aceas- 
tă idee are nevoie să se maturizeze, şi statele 
europene sunt încă la stadii diferite de reflec- 
ție. Altfel spus, în această privință, încă nu 
există consens. În asemenea condiţii, se cuvine 
ca PESA să facă, de acum înainte, obiectul 
unei cooperări întărite între statele membre ale 
UE, dar şi cu NATO. Această necesitate de 
cooperare întărită se impune mai mult ca 
niciodată cu aprofundarea viitorului PESA. 
Totuşi, vor fi situaţii în care toate statele mem- 
bre vor fi dispuse să participe la cooperări, dar 
este posibil ca unele să nu fie în măsură să le 
facă faţă. În acest din urmă caz, cei care doresc 
pot folosi instrumentul cooperării întărite 
pentru PESA. 

e Exclude orice formă de apărare teritorială. 
Aceasta rămâne în competenţa exclusivă a sta- 
telor naționale şi a NATO. Constituţia pentru 
Europa a prevăzut o clauză de solidaritate în 
caz de agresiune armată, dar ea nu va intra în 
vigoare decât dacă acest document va fi 
ratificat de toate statele membre. 

e Dispune de capacităţi civile şi militare puse la 
dispoziție de statele membre pentru îndeplini- 
rea misiunilor de gestionare a crizelor şi 
conflictelor. 

e Colaborează strâns cu NATO, în executarea 
misiunilor de gestionare a crizelor şi conflicte- 


lor, îndeosebi în ceea ce priveşte infrastructu- 

rile şi logistica. 

PESA include următoarele şapte domenii de 
activitate: misiuni umanitare şi de evacuare; 
misiuni de menţinere a păcii; misiuni de forțe 
luptătoare pentru gestionarea crizelor, misiuni de 
dezarmare; misiuni de consiliere şi asistenţă 
militară; misiuni de prevenire a conflictelor; 
operaţiuni de stabilizare la finele conflictelor. 

Participarea statelor membre la misiunile UE 
de prevenire şi gestionare a crizelor şi conflictelor 
este una benevolă, responsabilă şi conştientă. 
Totodată, implicarea activă a statelor la sus-men- 
ționatele misiuni conduse de UE se face în concor- 
danță cu interesele naţionale ale fiecărui stat 
membru, pe de o parte, şi ale UE, ca entitate, pe de 
altă parte. Altfel spus, impactul PESA asupra poli- 
ticilor naționale de securitate şi apărare nu aduce 
atingere, în vreun fel, intereselor naţionale, ci, 
dimpotrivă, concură la realizarea lor. 

PESA are un impact semnificativ şi pluridi- 
mensional asupra politicilor naţionale de apărare 
şi securitate ale statelor membre ale Uniunii 
Europene. 

Această politică de apărare comună poate con- 
duce la realizarea unei apărări comune dacă 
Consiliul European ia o decizie în acest sens şi 
dacă aceasta este ratificată de către toate statele 
membre, însă PESA nu modifică în niciun fel 
angajamentele individuale în domeniul securității 
şi apărării ale statelor membre, ca, de exemplu, ale 
celor care sunt şi membre NATO. 

Politica Uniunii Europene, în acest sens, este 
orientată spre dezvoltarea capacităților existente la 
nivel național şi multinațional care să poată fi 
folosite pentru operațiuni de gestionare a crizelor 
în următoarele direcții: desfăşurarea rapidă a 
trupelor, susţinerea lor, interoperabilitatea, flexibi- 
litatea, mobilitatea şi comanda. 

În concluzie, PESA reprezintă instrumentul 
militar prin care UE îşi doreşte amplificarea rolu- 
lui politico-militar pe plan regional şi internaţio- 
nal. Aceasta este o construcţie responsabilă, vo- 
luntară şi conştientă a tuturor statelor membre ale 
Uniunii Europene, realizată potrivit Strategiei 
europene de securitate. 

PESA are obiective şi misiuni pe care le înde- 
plineşte prin efortul comun al statelor membre ale 
UE, acolo unde Uniunea hotărăşte, şi sub condu- 
cerea structurilor competente ale acesteia. 

3. Dezvoltarea Uniunii Europene după Tratatul de la Lisabona 


În căutarea unui nou echilibru multipolar, 
Europa joacă un rol mondial important; concluzia 
europenilor este unanimă cu privire la faptul că, 
într-o „nouă ordine europeană”, identificarea 
zonelor de cooperare şi de conflict este esențială 
pentru elaborarea de noi strategii de securitate 
adecvate şi eficiente. 

Ultimele evoluţii în domeniu sunt reprezen- 
tate de aprobarea, de către liderii celor 27 de ţări 
membre ale Uniunii, în noaptea de 18/19 octom- 
brie, la Lisabona, a noului Tratat de reformă a UE, 
document ce va fi cunoscut sub denumirea de 
Tratatul de la Lisabona; documentul ar urma să 
fie semnat la 13 decembrie, tot în capitala Portu- 
galiei, ţară ce deţine până la 31 decembrie 
preşedinţia prin rotație a UE. 

Tratatul de la Lisabona, care - cel puţin teore- 
tic — va face ca blocul comunitar cu 27 de membri 
să funcționeze eficient în interior şi să aibă o voce 
mai puternică în arena internaţională, va înlocui 
Constituția Europeană (respinsă în anul 2005, prin 
referendum, de francezi şi olandezi), iar prevederi- 
le sale ar deveni aplicabile de la data de 1 ianuarie 
2009, dacă toate țările îl ratifică la timp. 

Principalele prevederi ale viitorului Tratat al 
Uniunii Europene sunt: 

e În timp ce Constituţia ar fi înlocuit tratatele 
printr-un text unic, noul Tratat va modifica 
textele fondatoare. Sunt eliminați termenii 
care ar putea asimila Uniunea Europeană 
unui stat federal, cum ar fi o Constituţie, un 
drapel, un imn, deşi acestea vor continua să 
existe; 

e Carta Drepturilor Omului va avea caracter 
obligatoriu şi va conţine 54 de articole referi- 
toare la drepturi civice — libertate, egalitate, 
drepturi economice şi sociale. Deşi Carta se 
referă doar la dreptul european, nu la cel 
naţional, Marea Britanie şi Polonia au obţinut 
derogări de la aplicarea sa; 

e În loc de preşedinţia semestrială, preşedintele 
Consiliului Uniunii Europene va fi ales 
pentru doi ani şi jumătate, principiul rotației 
menținându-se pentru preşedinţia Consiliului 
de Miniştri. Preşedintele va pregăti reuniunile 
şi va reprezenta Uniunea pe scena mondială, 


fără a se implica în atribuțiile înaltului repre- 
zentant UE pentru Politică Externă şi 
Securitate. Acesta din urmă, în prezent Javier 
Solana, va deveni vicepreşedinte al Comisiei 
Europene şi va coordona toate acţiunile 
externe ale UE; 

e Începând cu anul 2014, Comisia va avea un 
număr de membri egal cu două treimi din 
numărul statelor membre, adică două treimi 
din statele membre vor trimite, prin rotaţie, 
la Bruxelles, câte un comisar european, cu 
mandat de cinci ani; 

Parlamentul European îşi va extinde puterea 
de co-decizie legislativă în chestiuni privind 
justiţia, securitatea şi imigrația; 

Parlamentele naționale vor putea cere 
Comisiei Europene să reanalizeze orice pro- 
punere legislativă; 

e Deciziile prin majoritate calificată se vor 
aplica la 40 de noi domenii, în principal la 
cooperarea judiciară şi cea dintre forțele de 
poliție. În ciuda opoziției Poloniei, în 
Consiliul European deciziile se vor lua după 
principiul dublei majorități — 55% dintre 
state, reprezentând 65% din populație — încă 
din anul 2014, sau cel mai târziu din anul 
2017; 

e Majoritatea calificată constă în 55% din 
voturile statelor membre şi 65% din populația 
Uniunii; 

e Tratatul prevede politici comune în domeniul 
energiei şi combaterii efectelor încălzirii 
climei; 

e Un stat membru are posibilitatea ieşirii din 
Uniunea Europeană după negocieri cu 
celelalte țări. 

Rolul Alianței Nord-Atlantice în materie de 
securitate continentală este definit de conceptul 
strategic al NATO prin care se reafirmă obiectivul 
esențial şi permanent al acesteia — aşa cum a fost 
enunțat în Tratatul de la Washington, din aprilie 
1949 -, care constă în apărarea libertății şi securi- 
tății tuturor membrilor săi prin mijloace politice şi 
militare. 

Securitatea, ca unul dintre principiile funda- 
mentale ale Alianței, furnizează una dintre bazele 

indispensabile unui cadru de stabilitate regională 
euroatlantică, fondat pe dezvoltarea de instituţii 
democratice şi pe angajamentul de a reglementa 
neînțelegerile în mod paşnic, astfel încât nicio ţară 
să nu fie în măsură să recurgă la intimidare sau la 
constrângere împotriva unei alte țări, prin 
ameninţarea cu forța sau prin folosirea ei. 

Având la bază valori comune, cum ar fi 
democraţia, drepturile omului şi respectarea legi- 
lor, Alianţa s-a angajat, încă de la crearea sa, să 
asigure o ordine paşnică, justă şi durabilă în 
Europa. Realizarea acestui plan poate fi compro- 
misă de potenţiale crize şi conflicte atât la apăra- 
rea membrilor săi, cât şi la asigurarea păcii şi 
tură permanentă între securitatea Americii de 
Nord şi securitatea Europei. 

Transformările mediului internaţional, de la 
Războiul Rece la căderea zidului Berlinului şi 
construirea unei noi ordini mondiale, la globa- 
lizare şi războiul împotriva terorismului, reprioriti- 
zarea intereselor naționale, evoluţiile socio-econo- 
mice şi-au pus amprenta asupra dezvoltării NATO 
şi a UE, ca organisme internaţionale specifice. 
Ambele instituţii, deşi au scopuri şi misiuni 
diferite, totuşi, trec prin procese similare de 
adaptare şi transformare a funcțiilor acestora, fiind 
condiționate de evoluţia relațiilor între actorii 
internaționali pe scena mondială. 

Mediul specific în care cele două organizații 
au luat naştere, interesele naţionale care au stat la 
baza lor, scopurile şi mecanismele acestora s-au 
transformat adaptându-se la situația dinamică a 
scenei internaționale. 

Discuţii din ce în ce mai aprofundate asupra 
rolului NATO ca organizaţie politico-militară şi a 
relaţiei acesteia cu recent creata componentă de 
apărare a UE au luat naştere odată cu dezvoltarea 
acestei dimensiuni în cadrul UE. Aceste dezbateri 
sunt caracterizate de gradul de percepție a 
amenințărilor şi modul în care statele-naţiune 
abordează implicarea internațională în diminuarea 
sau eradicarea acestora. 

În soluționarea crizelor a fost observată 
tendinţa lansării unor operațiuni conduse de un 
anumit stat la care contribuie diferite alte state 
interesate (coalition of willing), precum s-a întâm- 
plat în Afganistan sau Irak, balansarea între ten- 
dințele unilateraliste sau multilaterialiste ale unor 
state cu o pondere semnificativă pe scena relaţiilor 


internaționale precum Statele Unite. 

Aria similară de activitate a NATO şi PESA 
(domeniul de apărare), precum şi faptul că mai 
mult de două treimi din membrii celor două orga- 
nisme sunt comuni, la care se pot adăuga comple- 
xitatea şi varietatea sarcinilor care revin comunită- 
ţii internaţionale în vederea soluționării diferitelor 
crize, au contribuit, de asemenea, la intensificarea 
discuţiilor asupra rolului diferitelor instiuţii şi a 
modalităţilor de contracarare a amenințărilor de 
securitate prin intermediul acestora. 

Cele două organisme se află acum într-un 
stadiu în care procesele transformatoare experi- 
mentate începând cu ultima decadă a secolului 
trecut au ajuns într-o fază în care se manifestă din 
ce în ce mai intens. Pot fi amintite în acest sens 
valurile de lărgire (NATO - 1999, 2004, UE — 
2004, 2007), reforma internă, operaționalizarea 
unor componente armate şi, nu în ultimul rând, 
deschiderea spre noi cooperări, toate acestea 
pentru a răspunde mai bine provocărilor externe. 

În momentul de față, cele două organisme se 
află la aproape zece luni de la ultima lărgire spre 
spațiul Europei Centrale şi de Est (01.01.2007). 
Această realizare a reprezentat desăvârşirea unui 
spațiu comun de interese, idealuri şi mentalități 
comune. 

Dacă NATO a devenit mai extinsă, prin 
admiterea treptată de noi state membre din Europa 
Centrală şi de Est sau prin lărgirea ariei de operaţii 
spre zone din afara spațiului  euroatlantic 
propriu-zis ca reacţie la noile riscuri de securitate 
(terorism, state-problemă sau cu o structură 
instituțională fragilă, proliferarea armelor de 
distrugere în masă, conflicte regionale), Uniunea 
Europeană şi-a sporit, la rândul său, numărul de 
membri cu statele din aceeaşi zonă geografică şi 
şi-a lărgit sfera de acţiune de la domeniul 
comercial, monetar şi economic spre cel de 
apărare şi securitate cu o perspectivă de dezvoltare 
evidentă pe dimensiunea politică. 

În ceea ce priveşte Alianţa Nord-Atlantică, 
această extindere a reprezentat un pas major atât 
din perspectiva politică, cât şi militară. Din punct 
de vedere politic, NATO se învecinează direct cu 
fosta amenințare comună, fostul URSS; actuala 
Federație Rusă, care s-a transformat într-un parte- 
ner important, atât pentru NATO, cât şi pentru 
UE, iar din punct de vedere militar, Alianţa a 
devenit şi mai diversificată. 

Pe de o parte, a absorbit țări care îndeplinesc 
standardele de securitate şi apărare aliate, însă 
aderarea a reprezentat şi o nouă multiplicare a 
specificităților naționale în domeniul capacităților 
militare în cadrul NATO. Pe de altă parte, noii 
aliați au adus o nouă perspectivă asupra riscurilor 
şi amenințărilor, caracteristice vecinătăţii în care 
trăiesc, precum şi noi capacități şi expertiză în 
combaterea noilor ameninţări. Din punct de vedere 
al domeniului apărării, acelaşi lucru este valabil şi 
pentru PESA. 

Reformarea mecanismelor de acțiune, a 
structurilor, extinderea geografică sau cea funcțio- 
nală reprezintă o altă caracteristică pregnantă ale 
celor două organisme internaţionale. În acest 
cadru, procesul de reformă, precum şi depăşirea 
unor blocaje instituţionale, comune majorităţii 
instituțiilor create după cel de-al doilea Război 
Mondial, prin modernizare şi reorganizare structu- 
rală, ar trebui să se reflecte pozitiv asupra relaţiei 
NATO-PESA. 

Treptat, ambele organizaţii şi-au creat şi o 
componentă armată prin intermediul căreia să 
intervină rapid în zone de risc prin misiuni 
specifice. Dezvoltarea pe termen lung a celor două 
mecanisme de securitate prin intermediul NATO 
şi prin cel al PESA va depinde de complementari- 
tatea acţiunilor acestora, de capacitatea practică, 
dar şi politică de cooperare între cele două compo- 
nente militare în funcție de riscurile cărora trebuie 
să le facă față, precum şi a zonelor de acțiune. 
Într-o logică a utilizării raţionale a resurselor în 
domeniul apărării şi securităţii această direcție ar 
reprezenta o evoluție naturală. 

Îmbunătăţirea abilităților PESA de a acţiona 
în circumstanţe în care NATO nu ar avea specia- 
lizarea sau capacităţilor necesare se putea regăsi 
într-o contribuție mai coerentă şi efectivă a 
Europei la NATO, demonstrând că PESA nu este 
o structură care să concureze Alianța sau să îi 
copieze structurile operaţionale. În acest fel, efor- 
turile UE relative la PESA ar putea da naştere 
unor instituții care să fie complementare şi să 
fortifice NATO. 

Astfel, integrarea europeană în domeniul apă- 
rării va putea contribui la consolidarea poziției UE 
pe scena internațională ca actor economic, politic 
şi militar, deschis spre noi cooperări şi parte- 
neriate. 

Mediul de securitate internațional va continua 


să fie marcat de existenţa tensiunilor şi conflic- 
telor de diferite naturi. În aceste condiţii, unul din 
răspunsurile pe care comunitatea internaţională le 
poate oferi este apărarea colectivă. NATO repre- 
zintă un astfel de mecanism, care de-a lungul tim- 
pului şi-a dovedit viabilitatea. Treptat, UE poate 
dezvolta un mecanism similar, pentru a cărui efici- 
ență un element esenţial îl va reprezenta coope- 
rarea transparentă, de la egal la egal, cu Alianţa 
Nord-Atlantică. 

De asemenea, investiții similare în capacități 
şi infrastructuri militare vor putea genera efecte 
sporite de cooperare între cele două componente. 
Pentru succesul PESA, o variabilă cu un rol 
important asupra evoluţiei sale o reprezintă dota- 
rea cu capacități militare a europenilor. 

În perspectivă, evoluția NATO şi a PESA va 
depinde de dezvoltarea UE ca actor economic şi 
politico-militar, precum şi de transformarea 
NATO. În acest context, este de menţionat faptul 
că primatul naţional față de cel supranațional 
interguvernamental va juca un rol important în 
structurarea relaţiilor dintre cele două instituții în 
domeniul securității. 

De asemenea, dinamica riscurilor şi impactul 
lor asupra stabilităţii şi securității UE şi spațiului 
euroatlantic vor accelera ritmul de dezvoltare al 
relației NATO-PESA. 

Pe termen lung, în funcție de dezvoltările 
interne ale Uniunii Europene legate de modul de 
adaptare la cerinţele scenei relațiilor internaționale 
în lipsa unei Constituţii Europene, o diviziune a 
sarcinilor între PESA şi NATO este necesară. 
Aceasta nu ar trebui să fie neapărat formală, ci să 
fie atinsă de la caz la caz printr-un dialog continuu 
şi de substanță, pe priorități comune şi comple- 
mentaritate a acțiunilor. 

De asemenea, diminuarea efectului de free 
rider şi echilibrarea capacităţilor între cei doi pi- 
loni nord-american şi european va trebui luată în 
considerare, alături de investirea în capacități 
pentru a menţine un echilibru funcţional între prin- 
cipalii parteneri transatlantici. 

Caracterul amenințărilor asimetrice la adresa 
securităţii internaționale va determina o transfor- 
mare continuă a mecanismelor instituționalizate de 
contracarare a acestora, incluzând relațiilor 
NATO-PESA. 

Printr-o abordare conjugată va fi posibilă 
dezvoltarea unor capacități comune de a între- 

prinde noi tipuri de acţiuni diferite faţă de tiparele 
tradiționale de acţiune în domeniul apărării şi 
securităţii ale NATO şi UE, dar şi a unor moda- 
lități flexibile de a răspunde la cerințele din ce în 
ce mai complexe ale membrilor săi. 

Experienţa ultimilor ani a demonstrat că o 
pârghie importantă a fost reprezentată de înfăptu- 
irea unor acţiuni menite a spori încrederea, înțele- 
gerea resorturilor comune necesare proiectării 
stabilității şi securităţii la nivel internațional. 

Ameninţările reprezentate de terorism, proli- 
ferarea armelor de distrugere în masă, diferitele 
tipuri de trafic (persoane, arme stupefiante etc.), 
conflictele înghețate cu caracteristici specifice 
imprimate de factori regionali sau globali, în 
condiţiile diminuării barierelor în calea difuziunii 
lor şi propagării multidirecționale a efectelor lor 
negative pe diferite paliere (apărare, economic, 
societate, identități etc.) fac necesare răspunsuri 
colective, iar NATO şi PESA oferă astfel de 
mecanisme viabile de răspuns. 


NATO a identificat provocările viitoare 
cărora va trebui să le facă față odată cu manifesta- 
rea noilor amenințări, de tip asimetric. Pentru 
asigurarea succesului în aceste noi misiuni, NATO 
resimte nevoia de readaptare a modului de abor- 
dare a acestora; căile şi mijloacele militare trebuie 
să implice sprijinul mutual, într-o manieră coordo- 
nată, al instrumentelor politice, civile şi econo- 
mice ale națiunilor membre. 

Pericolelor Războiului Rece i-au urmat pers- 
pective mai promițătoare, dar nu lipsite de provo- 
cări, oportunități şi riscuri noi, astfel că o nouă 
Europă, beneficiind de o nouă configurație de 
integrare politică, se naşte concomitent cu o nouă 
structură de securitate euroatlantică, în care 
NATO joacă rolul principal. Alianţa se află în cen- 
trul eforturilor întreprinse pentru a stabili noi 
forme de cooperare şi de înțelegere reciprocă în 
regiunea euroatlantică, angajându-se în desfăşura- 
rea unor noi activități, favorizând instaurarea unei 
stabilități mai mari. 


PROPUNERI: 


NATO, prin rolul său central, trebuie: 
> să păstreze apărarea colectivă şi să întărească legătura transatlantică,; 
> să asigure un echilibru care să permită aliaţilor europeni să-şi asume o mai mare 
responsabilitate; 
> să-şi întărească relațiile cu partenerii şi, înainte de toate, să menţină voinţa politică 
şi mijloacele militare cerute de ansamblul diferitelor sale misiuni. 

